钦定古今图书集成/明伦汇编/官常典/第489卷 > 宇文㢸
## 钦定古今图书集成/明伦汇编/官常典/第489卷 > 宇文㢸

按《隋书》本传，“㢸字公辅，河南洛阳人也。其先与周同
出。祖直力觐，魏钜鹿太守。父珍，周宕州刺史。㢸慷慨
有大节，博学多通。仕周为礼部上士。尝奉使邓至国
及黑水、龙涸诸羌，前后降附三十馀部。及还，奉诏修
定《五礼》，书成奏之，赐公田十二顷，粟百石。累迁少吏
部，擢八人为县令，皆有异绩，时以为知人。转内史都”
上士。武帝将出兵河阳以伐齐，谋及臣下。㢸进策曰：
“齐氏建国，于今累叶，虽曰无道，藩屏之寄，尚有其人。
今之用兵，须择其地。河阳冲要，精兵所聚，尽力攻围，
恐难得志。如臣所见，彼汾之曲，戍小山平，攻之易拔，
用武之地，莫过于此。愿陛下详之。”帝不纳，师竟无功。
建德五年，大举伐齐，卒用㢸计。㢸于是募三辅豪侠
少年数百人，以为别队。从帝攻拔晋州，身被三疮，苦
战不息，帝奇而壮之。后从帝平齐，以功拜上仪同，封
武威县公，邑千五百户，赐物千五百段，奴婢百五十
口，马牛羊千馀头。拜司州总管司录。宣帝嗣位，迁左
守庙大夫。时突厥寇甘州，帝令侯莫陈昶率兵击之，
㢸为监军。㢸谓昶曰：“黠卤之势，来如激矢，去若绝弦，
若欲追蹑，良为难及。且宜选精骑，直趋祈连之西，贼
若收军，必自蓼泉之北，此地险隘，兼复下湿，度其人
马，三日方度。缓辔追讨，何虑不及。彼劳我逸，破之必
矣。若邀此路，真上策也。”昶不能用之。西取合黎，大军
行迟，卤已出塞。其年，㢸又率兵从梁士彦攻拔寿阳。
寻改封安乐县公，增邑六百户，赐物六百段，加以口
马。除浍州刺史。俄转南司州刺史。后司马消难之奔
陈也，㢸追之不及，遇陈将樊毅，战于漳口，自旦及午，
三战三捷，掳获三千人。除黄州刺史，寻转南定州刺
史。开皇初，以前功封平昌县公，加邑一千二百户。入
为尚书右丞。时西羌内附，诏㢸持节安集之，置盐泽、
蒲昌二郡而还。迁尚书左丞，当官正色，为百僚所惮。
三年，突厥寇甘州，以行军司马从元帅窦荣定击破
之。还，除太仆少卿，转吏部侍郎。平陈之役，杨素出信
州道，令㢸持节为诸军节度，仍领行军总管。刘仁恩
之破陈将吕仲肃也，㢸有谋焉。加开府，擢拜刑部尚
书，领太子虞候率。上尝亲临释奠，㢸与博士论议，词
致清远，观者属目。上大悦，顾谓侍臣曰：“朕今睹周公
之制礼，见宣尼之论孝，实慰朕心。”于是颁赐各有差。
时朝廷以晋阳为重镇，并州总管必属亲王，其长史、
司马亦一时高选。前长史王韶卒，以㢸有文武干用，
出为并州长史。俄以父艰去职，寻诏起之。十八年，辽
东之役，授元帅汉王府司马，仍寻领行军总管。军还
之后，历朔、代、吴三州总管，皆有能名。炀帝即位，征拜
刑部尚书，仍持节巡省河北，还除泉州刺史。岁馀，复
拜刑部尚书，寻转礼部尚书。㢸既以才能著称，历职
显要，声望甚重，物议时谈，多见推许，帝颇忌之。时帝
渐好声色，尤勤远略。㢸谓高颎曰：“昔周天元好声色
而国亡，以今方之，不亦甚乎！”又言长城之役，幸非急
务。有人奏之，竟坐诛死，时年六十二，天下冤之。所著
辞赋二十馀万言，为《尚书》《孝经注》，行于时。有子俭、瑗。